טום הולנד (שחקן)

ילדות

הולנד נולד ברובע קינגסטון בלונדון שבממלכה המאוחדת למשפחה נוצרית-קתולית ממוצא אנגלי ואירי. הוריו הם ניקולה אליזבת (לבית פרוסט) צלמת מקצועית, ודומיניק הולנד, סופר וקומיקאי. לו שלושה אחים צעירים, התאומים סם והארי, ופטריק. סביו מצד אביו נולדו באי מאן ובמחוז טיפררי באירלנד.
הולנד למד במכינה קתולית לבנים דונהיד בווימבלדון שבדרום-מערב לונדון. בהמשך למד גם במכללת וימבלדון עד דצמבר 2012. הוא סיפר כי חווה בריונות על רקע היותו רקדן. אחרי מכללת וימבלדון עבר ללמוד במכללת בריט לאמנויות הבמה.

תיאטרון

הולנד החל לרקוד בכיתת היפ הופ בבית הספר למחול ניפטי פיט. הפוטנציאל שלו התגלה על ידי הכוריאוגרפית לין פייג' - עמיתתו למקצוע של פיטר דרלינג, הכוריאוגרף של בילי אליוט ובילי אליוט - המחזמר - כאשר הוא הופיע עם בית הספר למחול במסגרת פסטיבל המחול של ריצ'מונד ב-2006. לאחר שמונה אודישנים ושנתיים של אימונים, ב-28 ביוני 2008 ערך הולנד את מופע הבכורה שלו בווסט אנד במחזמר "בילי אליוט" בתור מייקל, חברו הטוב של בילי. הוא נתן את הופעתו הראשונה בתפקיד הראשי ב-8 בספטמבר 2008, וקיבל ביקורות טובות.
בספטמבר 2008, הולנד, יחד עם טאנר פלויג'ר, הופיע בתוכנית החדשות בערוץ 5 הבריטי ונתן את ריאיון הטלוויזיה הראשון שלו. שנה לאחר מכן הוא הופיע בתוכנית הטלוויזיה "The Feel Good Factor" של ערוץ ITV. בתוכנית ההשקה ב-31 בינואר, הוא ועוד שני בילי אליוט אחרים, טאנר פלויג'ר ולייטון ויליאמס, ביצעו גרסה של "ריקוד הזעם" מבילי אליוט - המחזמר, אחריה הולנד רואיין על ידי המנחה מיילין קלאס. ב-8 במרץ 2010, לציון יום הולדתו החמישי של המחזמר, ארבעה מהשחקנים הנוכחיים של בתפקיד בילי אליוט, ביניהם הולנד, הוזמנו לדאונינג 10 לפגישה עם ראש ממשלת בריטניה, גורדון בראון. הולנד נבחר להיות המוביל במופע יום ההולדת החמישי ב-31 במרץ 2010. הולנד הופיע על בסיס קבוע בתור בילי, ברוטציה עם עוד שלושה שחקנים, עד ה-29 במאי 2010, כאשר הוא סיים את תפקידו במחזמר.

טלוויזיה

ב-2015 הולנד הופיע בארבעה פרקים של סדרת הטלוויזיה "וולף הול", בתור גרגורי קרומוול, בנו של הפרוטגוניסט תומאס קרומוול, בגילומו של מארק ריילנס. בהמשך הוא הופיע בפרק של "קרב הליפ סינק" בו הוא ניצח את הזמרת זנדאיה. הולנד הציג את פרס האוסקר לאפקטים הטובים ביותר בטקס פרסי אוסקר ה-90, כאשר הפרס ניתן לבלייד ראנר 2049.

קולנוע

ב-2011 הולנד לוהק לגרסה הבריטית של סרט האנימציה ארייטי בהפקת סטודיו ג'יבלי היפני. הוא סיפק את קולו לדמות הראשית שו.
סרט הבכורה של הולנד היה הבלתי אפשרי, בבימויו של חואן אנטוניו באיונה, לצד נעמי ווטס ויואן מקגרגור. הולנד שובח על משחקו בסרט, עד כדי כך שהיו שמועות שהוא מתמודד על פרס אוסקר. פרימיירת הסרט נערכה בפסטיבל הסרטים הבינלאומי בטורונטו ב-9 בספטמבר 2012 והוא נחל הצלחה מסחרית וביקורתית, עם רווח של 180.3 מיליון דולר ברחבי העולם. הולנד זכה לשבחים אוניברסליים ממבקרים ואף זכה במספר פרסים כדוגמת פריצת השנה של המועצה הלאומית לסיקור, השחקן הבריטי הצעיר של השנה של מעגל מבקרי הקולנוע של לונדון ופרס אמפייר לשחקן פורץ הדרך.
הולנד כיכב בתור אייזק בסרט הדרמה "ככה אני חיה עכשיו ", אשר יצא בממלכה המאוחדת ב-4 באוקטובר 2013, לצד סירשה רונן. הוא גם כיכב בתור תומאס ניקרסון בסרט "בלב הים" בבימויו של רון הווארד.
ב-2016 שיחק את ברדלי בייקר בסרט "קצה החורף " לצד ג'ואל קינמן ופרסי היינס וויט. בשנת 2017 הוא כיכב לצד צ'ארלי האנם בסרט הדרמה "העיר האבודה Z", בבימויו של ג'יימס גריי, אשר יצא באפריל וזכה לביקורת חיובית.
ב-2017 שיחק לצד ריצ'רד ארמיטאג' וג'ון ברנטל בסרט "עלייה לרגל". הסרט שוחרר ב-23 באפריל 2017 בפסטיבל הסרטים טרייבקה. הולנד לוהק לשחק את סמואל אינסול בסרט "המלחמה הנוכחית " של אלפונסו גומז-רחון, אשר שוחרר ב-24 בנובמבר 2017.

ספיידרמן

ב-23 ביוני 2015 פורסם כי הולנד לוהק לתפקיד פיטר פארקר/ספיידרמן הצעיר, ו"חייו התהפכו" כפי שצייץ מאוחר יותר. כחלק מהיקום הקולנועי של מארוול, הוא הופיע לראשונה בסרט "קפטן אמריקה: מלחמת האזרחים" שיצא ב-2016. הסרט היווה הצלחה מסחרית וביקורתית מסיבית והרוויח מעל 1.1 מיליארד דולר ברחבי העולם, מה שהפך אותו לסרט הרווחי ביותר לשנת 2016, כאשר הולנד קיבל שבחים ביקורתיים.
ביולי 2017 שוחרר הסרט ספיידרמן: השיבה הביתה בו הולנד חזר לתפקידו בתור ספיידרמן. הסרט הרוויח 117,027,503 דולר בסוף השבוע הראשון. הסרט קיבל ביקורות חיוביות והולנד שובח רבות, כאשר נאמר על הופעתו בסרט כי היא "הופעה של כוכב שניתנת על ידי שחקן נולד". הולנד חזר לתפקיד ספיידרמן בסרט הנוקמים: מלחמת האינסוף ובסרט ההמשך שלו, הנוקמים: סוף המשחק, אשר יצא ב-24 באפריל 2019, וכן בסרט ההמשך לספיידרמן: השיבה הביתה, ספיידרמן: הרחק מהבית שיצא ב-2 ביולי 2019.

עבודות עתידיות

הולנד לוהק לעיבוד הקולנועי לספרו של פטריק נס, "כאוס מהלך", בתפקיד טוד יואיט, לצד כוכבת מלחמת הכוכבים דייזי רידלי, בבימויו של דאג לימן. הולנד חשף לאחר הצילומים כי החלו העבודות על סרט המשך. במאי 2017 הוכרז כי הוא לוהק לתפקיד נייתן דרייק בעיבוד הקולנועי לסדרת משחקי הווידאו Uncharted של Naughty Dog. בנוסף, הוא לוהק לתפקיד הראשי בגרסה הקולנועית ל"תחת השמיים האדומים" של אולפני פסקל. הוא צפוי לככב גם בסרט "מרגלים בתחפושת" של פוקס המאה ה-20, שיצא בשנת 2019, לצד ויל סמית'. הולנד לוהק מאוחר יותר לסרט "המסע של דוקטור דוליטל" לצד רוברט דאוני ג'וניור.
הולנד אומר כי תוכניות הקריירה שלו לטווח הארוך הן "לעשות עוד כמה זיכיונות", לשחק "כמה תפקידי אינדי משמעותיים יותר ובסופו של דבר לבצע מעבר לצד השני של המצלמה ולעבור לבימוי"

חיים אישיים

הולנד מתגורר בלונדון, בשכונת קינגסטון שעל התמזה ברובע קינגסטון, קרוב לבית הוריו ואחיו הצעירים. יש לו כלבה בשם טסה. כאשר הולנד היה בן שבע הוא אובחן עם דיסלקסיה. הולנד אוהד של מועדון הכדורגל ארסנל וכן מבצע תרגילי התעמלות.
יחד עם שלושת אחיו הצעירים, הולנד נותן חסות לארגון "אמון האחים", עמותה בריטית אשר מגייסת כספים למטרות צדקה.